Sendi hér með inn alvarlegar ábendingar vegna breytinga á reglugerðinni.

Eins og alþjóð veit þá er staðan í leikskólamálum alls ekki eins og best verður á kosið. Hvað varðar mönnun faglærðs starfsfólk og eins annara starfsmanna. Fyrir utan það álag sem er nú þegar á öllu þessu starfsfólki sem tölur t.d. frá Virk segja okkur að margt hvert er sligað undan vinnuálagi. Eins eru veikindaforföll mikil og skrifa ég það eingöngu á álag, ef einhver veikist í ,,alvöru,, þá þurfa hinir að hlaupa hraðar og ekki er hægt að geyma verkin til morguns þannig að hlaupararnir verða líka ,,alvöru,,veikir. Það heldur þetta enginn út vikum, mánuðum og árum saman en svona er staðan búin að vera í mörg ár.

Húsnæðin eru svo annar kafli, þau eru nú þegar yfirfull af börnum, þar sem hljóðvist er yfirhöfuð mjög ábótavant og alltof mörg börn saman í litlu rými. Endalaust bætist í þann fjölda leikskóla sem eru ókennsluhæfir sökum myglu og ekki tekst að klára þá skóla sem þegar eru í byggingu á fyrirhuguðum tímum né manna þá.

Þannig að ekki liggur nú fyrir húsnæði, né leikskólakennarar og ófaglært starfsfólk sem ekki eru þegar búnir að gefast upp. þeir eru ekki á lausu. Þeir eru þegar í vinnu. Á þeim forsendum er ekki hægt að gefa sveitafélögum vald til að fjölga börnum, hvorki núna eða í næstu framtíð. Þannig að þessi breyting er algjörlega dæmd til að detta um sig sjálf. Leikskólakennarar láta ekki bjóða sér aukið álag og enn meiri velta verður á ófaglærðum starfsmönnum.

Þá er ég loksins komin að AÐALATRIÐINU, börnunum sjálfum. Sem okkur sem fyrirmyndar samfélagi sem við viljum vera (og er skýrt og klárt í öllum fallegu orðunum sem halda utan um þennan málaflokk), ber fyrst og síðast að bera hag ALLRA barna fyrir brjósti.

Að mínu áliti höfum við því miður ekki tekist að uppfylla það síðustu áratugi. Hvorki inni á leikskólunum né hjá ríkinu t.d. að komast að hjá talþjálfara. Það eru alltof mörg börn sem ekki fá þá kennslu sem þau hafa rétt á, á sínum leikskóla. Þau skora mörg hver ekki ,,alveg,, nógu hátt á matslistum, þó það dyljist ekki okkur sem vinnum með þau að þau þurfa meiri kennslu. Vil árétta að inní þessum hóp eru líka börn með annað móðurmál en íslensku sem eru dugleg að lesa í aðstæður en skilningur og tjáning á íslenskunni er sama og enginn.

Ekkert auka fjármagn kemur inn þannig að hendur okkar fagfólksins eru bundnar, þó reynt sé af veikum mætti að koma til móts við þessi börn með tilheyrandi álagi sem er yfirdrifið nóg fyrir.

Svo eru það hin börnin sem njóta ekki faglega yfirsýnar, þannig að enginn reynir að berjast fyrir þeirra rétti.

Það hefur verið mín skoðun lengi að það eru öll ÞESSI börn sem þurfa sjálf að berjast fyrir viðurkenningu á þeim misgjörðum sem þau fóru á mis við í námi sínu og þroska í leikskóla til að draumar þeirra gætu ræst.

Eina leiðin fyrir þau er að bætast í hóp annara barna sem þurft hafa að sækja rétt sinn til sanngirnisbóta, nema þessi börn þurfa,lang flest að sækja til sveitafélaganna en ekki ríkisins. En niðurstaðan verður sú sama það er og var verið að brjóta á þeim. Annað þessi börn láta það ekki bíða í 10, 20 eða jafnvel fleiri ár að sækja rétt sinn.

Ég hef verið hugsi í mínum pælingum hver yrði sóttur til saka. Er það sveitafélagið sem setur reglurna eða engar reglur þar sem enn er verið að styðjast við Barngildin sem lögð voru niður fyrir mörgum árum síðan ? Leikskólastjórar viðkomandi skóla, deildarstjórar, óbreyttir leikskólakennarar eða það ófaglærða ? Spyr sá sem ekki veit.

Ef þessi breyting nær í gegn sem ég sé engin rök fyrir að geti orðið, þá er alla vega tekin af sú spurning hvar þarf að svara til saka. Og þó ekki alveg, verða það íbúar viðkomandi sveitafélags sem eru í raun rekstraraðilar sem borga brúsann eða þeir aðilar sem leggja þessa breytingatillögu fram prívat og persónulega ?

,,Breytingunni er ætlað að taka af allan vafa um að það eru sveitarfélög sem bera ábyrgð á starfsemi leikskóla og að leikskólastjórar stjórna starfi leikskóla í umboði rekstraraðila. Sveitarfélögum ber að hafa forustu um að tryggja börnum leikskóladvöl og bera ábyrgð á heildarskipan skólahalds í leikskólum sveitarfélags, þróun einstakra leikskóla, húsnæði og búnaði leikskóla, sérúrræðum leikskóla, skólaþjónustu, mati og eftirliti, öflun og miðlun upplýsinga og á framkvæmd leikskólastarfs í sveitarfélagi og getur ákvörðun um fjölda leikskólabarna í leikskólum bæði haft áhrif á þjónustustig sveitarfélaga og fjárhagsstöðu.,,

Ég mótmæli harðlega þessum fyrirhuguðu breytingum á reglugerðinni.

Von mín og væntingar til Reykjavíkurborgar og þeirra ráðuneyta sem málið varða er að byggja sitt mat á niðurstöðum starfshópa sem þau skipuðu. Við erum búin að borga fyrir þá vinnu. Við þetta má svo bæta að samráð við fagfólkið sem er á gólfinu gefur sanna mynd.